梓材赋（以理材为器如政之术为韵）
郤昂 (Tang)
匠人度有山之梓。相文木之理。既因性而是度。又从绳而可拟。故轮桷适任。栋梁资始。阴阳之体叶时。檃括之形中轨。饰其象乃图之以鸟兽。谐其音必均之以宫徵。苟可择于棫朴。亦可殚夫梓。徒观其破拥肿。斲瑰材。攒节迸集。斜文洞开。蜀柿落而雨足交洒。郢斤运而风声飙来。伐之丁丁。奂蹙狸之班首。斲之橐橐。碎空穴之青苔。巧无匪制。庸无所施。因心则达。触物能为。初会方以成矩。乍投圆而得规。削斲同功。准量成类。方资剞劂之力。乃作馨香之器。厥若选德以序。辨官以位。诚当正直而无颇。亦何患乎纲纪之紊坠。小既以此。大无不如。文公立号以化洽。康叔省功以慎储。仁义有常。刚柔贵识其虚实。宽猛相济。勤苦务知其疾徐。教在洽人。毖于出令。亦犹代大匠斲。罕或不伤其性。俾夫来者。式遵前圣。且修短得丧。亦奚其为政。森彼灌木。工则度之。有伦有要。念兹在兹。展矣君子。如何勿思。思不越。乃心逸。于人也明其采章。于木也须其丹漆。瞻济济之榛楛。懿彬彬之文质。虽非班扁之奇妙。敢献斲轮之良术。